Ενδεικτικές απαντήσεις
2.1
α) Τα είδη διαμοριακών δυνάμεων στις ενώσεις είναι οι ακόλουθες:
Η2 : Το μόριο του υδρογόνου (Η2) αποτελείται από δύο άτομα υδρογόνου συνδεμένα μεταξύ τους με μη πολικό ομοιοπολικό δεσμό. Άρα η διπολική ροπή του μορίου του Η2 είναι μ = 0 D. Συνεπώς το μόριο του Η2 είναι μη πολικό. Άρα μεταξύ των μορίων Η2 αναπτύσσονται δυνάμεις διασποράς στιγμιαίου διπόλου – στιγμιαίου διπόλου (London).
ΗBr : Το μόριο του υδροβρωμίου (ΗBr) αποτελείται από ένα άτομο υδρογόνου και ένα άτομο βρωμίου συνδεμένα μεταξύ τους με πολικό ομοιοπολικό δεσμό. Άρα η διπολική ροπή του μορίου του ΗBr είναι μ > 0 D. Συνεπώς το μόριο του ΗBr είναι δίπολο. Άρα μεταξύ των μορίων ΗBr αναπτύσσονται δυνάμεις διπόλου – διπόλου  καθώς και δυνάμεις διασποράς (London).
Επιπλέον ισχύει:
Mr(H2) = 2                  Mr(HBr) = 1 + 80 = 81
Mr(H2) < Mr(HBr)
Με δεδομένο ότι όσο αυξάνει η ισχύς των διαμοριακών δυνάμεων τόσο αυξάνει το σημείο βρασμού και ότι η ισχύς των δυνάμεων αυτών αυξάνεται με την αύξηση της σχετικής μοριακής μάζας καταλήγουμε στην ακόλουθη σειρά αυξανόμενων σημείων βρασμού:
Σημείο βρ. H2 < Σημείο βρ. HBr.
Συνεπώς το υψηλότερο σημείο βρασμού το έχει το HBr.
β) H ωσμωτική πίεση, Π, ενός μοριακού διαλύματος δίνεται από τη σχέση:                           Π = c  R  T
Η συγκέντρωση της αιθανόλης είναι c1 και της φρουκτόζης c2  με c1=2 c2. 
Η θερμοκρασία των δύο διαλυμάτων είναι ίδια (Τ).
Άρα c1 > c2 και συνεπώς Π1 > Π2. 
Η ωσμωτική πίεση του υδατικού διαλύματος αιθανόλης είναι μεγαλύτερη. 

2.2 
α) 4 KMnO4 + 5 CH2O + 6 H2SO4 →  2 K2SO4 + 4 MnSO4 + 5 CO2 + 11 H2O
β) CH3Cl + KΟΗ →  CH3ΟΗ + KCl

2.3
α) Εφόσον η αντίδραση είναι απλή, ο νόμος της  ταχύτητας είναι: υ = k ⋅ [SiH4] ⋅ [O2]2
Από τον νόμο ταχύτητας προκύπτει ότι η συγκέντρωση του O2 επηρεάζει την ταχύτητα της αντίδρασης. Η προσθήκη O2(g) στο δοχείο αυξάνει τη συγκέντρωση του Ο2 . Άρα η τιμή της αρχικής ταχύτητας της αντίδρασης αυξάνεται.
β) Αύξηση της θερμοκρασίας προκαλεί αύξηση της μέσης κινητικής ενέργειας των αντιδρώντων μορίων, με συνέπεια να αυξάνεται ο αριθμός των αποτελεσματικών συγκρούσεων. Συνεπώς η τιμή της αρχικής ταχύτητας της αντίδρασης αυξάνεται.  
[bookmark: _Hlk107004315]γ) Όταν αυξάνεται ο όγκος του δοχείου μειώνεται η συγκέντρωση των αερίων αντιδρώντων. Μείωση της συγκέντρωσης των αντιδρώντων συνεπάγεται μείωση της τιμής της αρχικής ταχύτητας της αντίδρασης.
δ) Η προσθήκη καταλύτη μειώνει την ενέργεια ενεργοποίησης της αντίδρασης, που οδηγεί σε αύξηση  της τιμής της αρχικής ταχύτητας της αντίδρασης.

